El Ple de l’Ajuntament de Burjassot aprova dos mocions en la sessió ordinària de maig
2025-07-24

En la sessió ordinària de maig, el Ple de l’Ajuntament de Burjassot ha aprovat dos mocions. La primera, presentada pel PSPV-PSOE, i votada a favor per aquest grup, al costat de Compromís, i dos dels regidors no adscrits, el vot en contra de la representant de VOX i l’abstenció del PP i del tercer regidor no adscrit, insta la Vicepresidència Primera i Conselleria de Serveis Socials, Igualtat i Vivenda a mantindre les funcions de les unitats d’igualtat dels Serveis Socials d’atenció primària bàsica quant a violència de gènere.

La moció sorgeix després de comprovar que, en el Projecte de Decret que modifica el Decret 27/2023, es modifiquen de manera substancial les funcions de les Unitats d’Igualtat dels Serveis Socials d’Atenció Primària de caràcter bàsic, desapareixent funcions fins ara desenvolupades en matèria de detecció i prevenció de violència de gènere. Perquè esta situació no es done i les aquestes unitats continuen fent el seu treball, la moció insta que “en compliment de la legislació vigent i del principi de jerarquia normativa, es mantinguen les funcions actuals de les Unitats d’Igualtat i el Programa estructural que desenvolupen denominat “Programa de prevenció de violència de gènere i altres violències sobre les dones”, tal com arreplega el text.

La segona moció aprovada, a la qual s’han adherit tots els grups polítics amb representació plenària i els tres regidors no adscrits, és la proposta presentada per la Coordinadora Estatal en defensa del Sistema Públic de Pensions (COESPE) per a sol·licitar al Govern de la Nació i al Congrés dels Diputats la realització d’una auditoria de comptes de la Seguretat Social des del període comprés entre els anys 1967 i 2024. El text ha sigut aprovat per unanimitat.